ai4bharat/Pralekha huggingface dataset:
பெண்கள் மற்றும் குழந்தை நலன் அமைச்சகம்
இணையக் குற்றப் புகார்களைப் பதிவு செய்வதற்கான இணையவழி மத்தியத் தெரிவிப்பு ஏற்பாடு விரைவில் நடைமுறைப்படும்
பெண்கள் பிரச்சினைகளுக்கான தனி அமைப்புகளை அமைக்குமாறு அனைத்து அமைச்சர்களுக்கும் திருமதி மேனகா சஞ்சய் காந்தி கடிதம்
பெண்களுக்கும் குழந்தைகளுக்கும் எதிரான இணையக் குற்றங்கள் தொடர்பான பிரச்சினைகளை, குறிப்பாக இணையத்தில் குழந்தைகளைப் பாலியல் ரீதியில் தகாத முறையில் சித்திரிக்கும் வகையிலான செய்திகள், படங்கள் ஆகியவற்றை நீக்குதல், வன்புணர்வுச் சித்தரிப்புகள் மற்றும் தீங்கு பயக்கும் காட்சிகள் ஆகியவை குறித்து விவாதிப்பதற்காக, மத்திய மகளிர் மற்றும் குழந்தை மேம்பாட்டுத்துறை அமைச்சர் திருமதி மேனகா சஞ்சய் காந்தி தலைமையில் பல்வேறு பங்கேற்பாளர்கள் கலந்துகொண்ட வட்டமேசைக் கூட்டம் ஒன்று இன்று  நடைபெற்றது. இணையவெளியில் பெண்களுக்கும் குழந்தைகளுக்கும் எதிரான வன்முறைகளை வெளிப்படுத்துவது நாள்தோறும் அதிகரித்துவருகிறது.
இந்த விவாதத்தில் பல்வேறு அரசுத் துறையினர், தொழிலகம் சார்ந்தோர், இந்திய இணையச் சேவை வழங்குச் சங்கத்தினர், சமூக ஊடகத்தினர் ஆகியோர் கருத்து தெரிவித்தனர். இந்திய தரவுப் பாதுகாப்புக் குழுவினர் தரவுப்பாதுகாப்பு குறித்து விளக்கினர். பொதுமக்கள் பிரதிநிதிகளும் கூட்டத்தில் பங்கேற்றனர்.
அடுத்த 3 மாதங்களுக்குள்ளாகக் கீழ்க்காணும் நடைமுறைகளை மேற்கொள்வது என வட்டமேசைக் கூட்டத்தில் முடிவு செய்யப்பட்டது:
- இணையக் குற்றத்தின் எல்லையற்ற இயல்பிலிருந்து பெண்களுக்கும் குழந்தைகளுக்கும் முழுப் பாதுகாப்பு அளிப்பதை உத்தரவாதம் செய்ய சர்வதேசக் கூட்டாண்மையைக் கட்டியெழுப்புதல்
- எங்கிருந்தும் எந்த நேரத்திலும் இணையக் குற்றப் புகார்களைப் பதிவு செய்வதற்கான இணையவழி மத்தியத் தெரிவிப்பு ஏற்பாடு ஒன்றை மேம்படுத்துதல்
- இணையத்தில் தீங்கு பயக்கும் செய்திகள், படங்களை நீக்குவது / மறைப்பது ஆகியவற்றுக்கான நடைமுறையை உருவாக்குதல்
மேலும் விவரங்களுக்கு www.pib.nic.in வலைத்தளத்தைப் பார்க்கவும்.
(Visitor Counter : 130
ரெயில்வே அமைச்சகம்
புதுதில்லியில் உள்ள தேசிய ரயில் அருங்காட்சியகத்தில் 2018 ஏப்ரல் 18 அன்று உலகப் பாரம்பரிய தினம் கொண்டாடப்படவுள்ளது
பாரம்பரியம் குறித்து மக்களிடையே விழிப்புணர்வை ஏற்படுத்த உலகம் முழுவதும் ஒவ்வொரு ஆண்டும் ஏப்ரல் 18 அன்று உலக பாரம்பரிய தினம் கொண்டாடப்படுகிறது. தலைமுறைகளுக்கு இடையே அறிவு பரிமாற்றம் செய்வதை வலியுறுத்தும் வகையில் தலைமுறைகளுக்கான பாரம்பரியம் என்பது இந்த ஆண்டின் கருப்பொருளாக உள்ளது.
புதுதில்லியில் உள்ள ரயில் அருங்காட்சியகம் உலகப் பாரம்பரியத் தினத்தை கொண்டாட விரிவான திட்டங்களை வகுத்துள்ளது. தலைமுறைகளுக்கு இடையே கலந்துரையாடல் என்பதற்காக 2018 ஏப்ரல் 18 அன்று இந்த அருங்காட்சியகத்திற்கு சிறார்கள், மாணவர்கள், மூத்தக்குடிமக்கள் கட்டணமின்றி அனுமதிக்கப் படுவார்கள்.
தேசிய ரயில் அருங்காட்சியகம் மிகவும் தொன்மையான காலத்தின் பெருமையைக் கூறுவதாக 100 க்கும் அதிகமான உண்மையான அளவு கொண்ட பொருட்கள் உட்பட சுவாரசியமான வரலாற்று மற்றும் பாரம்பரிய சேகரிப்புகளைக் கொண்டுள்ளது.
(Visitor Counter : 69
தொலைதொடர்பு மற்றும் தகவல் தொழில்நுட்ப அமைச்சகம்
இணையவழி மோசடிகள் குறித்து வாடிக்கையாளர்களுக்கு இந்திய அஞ்சலக வங்கி எச்சரிக்கை
அஞ்சலக வங்கிக் கணக்கு வைத்திருப்பவர்கள் அரசின் பல்வேறு திட்டங்களின் கீழ் பணப் பலன்களைப் பெறுவார்கள் என்ற எண்ணத்தை ஏற்படுத்தி, கிராம மக்கள், பழங்குடியினர், கல்வியறிவு இல்லாதவர்களின் பெயர்களில் போலி கணக்குகளை தொடங்கி, மோசடி செய்பவர்களின் நடவடிக்கைகள் அதிகரித்து வருவதால், வங்கிக் கணக்கு வைத்திருப்பவர்கள் தங்களது கணக்கு மற்றும் தனிப்பட்ட தகவல்களை தெரியாத நபர்களுக்கு பகிரும்போது கவனமாக இருக்க வேண்டும். இந்தக் கணக்குகள், உண்மையான கணக்கு வைத்திருப்பவர்களுக்குத் தெரியாமல், பல்வேறு இணையக் குற்றங்களில் சட்டவிரோத பணப் பரிவர்த்தனைகளுக்குப் பயன்படுத்தப்படுகின்றன என இந்திய அஞ்சலக வங்கி எச்சரித்துள்ளது.
இந்திய அஞ்சலக வங்கி வாடிக்கையாளர்களுக்கு அளித்துள்ள கூடுதல் அறிவுரைகள் வருமாறு:
வங்கிக் கணக்கு தொடங்குவதற்கு வாடிக்கையாளர்கள் மூன்றாம் நபரின் மொபைல் எண்ணைப் பயன்படுத்தக் கூடாது.
பரிவர்த்தனையின் உண்மைத்தன்மையை அறியாமல், எந்தப் பணத்தையும் ஏற்கவோ அல்லது அனுப்பவோ வேண்டாம் என்று வாடிக்கையாளர்கள் அறிவுறுத்தப்படுகிறார்கள்.
வாடிக்கையாளர்கள் தங்கள் சார்பாக பரிவர்த்தனை செய்வதற்காகத் தங்கள் மொபைல் வங்கி கணக்கு விவரங்களை அறியாத நபர்களுடன் பகிர்ந்து கொள்வதை தவிர்க்க வேண்டும் என அறிவுறுத்தப்படுகின்றனர்.
வாடிக்கையாளர்கள் தங்கள் அஞ்சலக வங்கிக்கணக்கு விவரங்களை வேலை வாய்ப்பு தருவதாக கூறும் நபர்களுடன் அல்லது சமூக ஊடகங்கள் மூலம் எளிதாகப் பணம் சம்பாதிப்பதற்கான வாய்ப்பை வழங்கும் நபர்களுடன் பகிர்ந்து கொள்ள வேண்டாம் என்று கேட்டுக்கொள்ளப்படுகின்றனர்.
வாடிக்கையாளர்கள் பணத்தை அனுப்புவதற்கு முன்பாகவோ அல்லது பரிவர்த்தனை செய்வதற்கு முன்பாகவோ நிறுவனம் மற்றும் நபர்கள் குறித்து சரிபார்த்துக்கொள்ள வேண்டும்
அஞ்சலக வங்கி, கணக்கு துவங்கிய பின் வாடிக்கையாளர்களின் அடையாளத் தரவை அவ்வப்போது புதுப்பித்து வருகிறது. மேலும் இதுபோன்ற மோசடி செய்பவர்களால் தவறாகப் பயன்படுத்தப்படுவதிலிருந்து அவர்களைப் பாதுகாப்பதற்காக அவர்களின் பரிவர்த்தனைகளும் கண்காணிக்கப்படுகின்றன.
பிரதமர் அலுவலகம்
மருத்துவர்கள் தினத்தையொட்டி பிரதமர் மருத்துவர்களுக்கு மரியாதை செலுத்துகிறார்
மருத்துவர்கள் தினத்தையொட்டி பிரதமர் திரு நரேந்திர மோடி, மருத்துவர்களுக்கு மரியாதை செலுத்தியுள்ளார்.
பிரதமர் பகிர்ந்துள்ள ட்விட்டர் பதிவில், “நமது மருத்துவர்களுக்கு – கொவிட்-19-க்கு எதிரான போராட்டத்தில், உணர்வுடன் முன்னணியில் நின்று மிகச் சிறப்பாக நமது நலனில் கவனம் செலுத்தும் மருத்துவர்களுக்கு – 2020 மருத்துவர்கள் நாளில் இந்தியா மரியாதை செலுத்துகிறது” என்று கூறியுள்ளார்.
(
பெட்ரோலியம் மற்றம் இயற்கை எரிவாயு அமைச்சகம்
எரிசக்தித் துறையில் இந்தியாவுடன் இணையுங்கள், சர்வதேச நிறுவனங்களுக்கு அமைச்சர் அழைப்பு
இந்தியாவில் உள்ள அனைத்து விதமான எரிசக்தியிலும் உற்பத்தித் திறனை அதிகரித்து பலன்களை பகிர்ந்து கொள்ளும் வகையில் இந்தியாவுடன் பங்குதாரர்களாக இணையுமாறு சர்வதேச தொழில் நிறுவனங்களுக்கும், நிபுணர்களுக்கும் மத்திய பெட்ரோலியம், இயற்கை எரிவாயு மற்றும் எஃகு துறை அமைச்சர் திரு தர்மேந்திர பிரதான் அழைப்பு விடுத்தார்.
செரா வார இந்திய எரிசக்தி மன்றத்தின் நிறைவு நிகழ்ச்சியில் நேற்று மாலை பேசிய அவர், எரிசக்தி பாதுகாப்பு, கட்டமைப்பு ஆகியவற்றுக்கு இந்திய அரசு அளிக்கும் முக்கியத்துவத்தை பிரதமர் திரு நரேந்திர மோடி இந்திய எரிசக்தி மன்றத்தின் தொடக்க நிகழ்ச்சியில் கலந்து கொண்டதில் இருந்து புரிந்து கொள்ளலாம் என்றார்.
சர்வதேச எரிசக்தித் துறையை கொவிட்-19 பெருந்தொற்று கடுமையாகப் பாதித்துள்ள நேரத்தில், இந்தியாவின் எரிசக்தி சூழலை மாற்றியமைக்க அரசு தீவிரம் காட்டி வருவதையும் இது பிரதிபலிக்கிறது என்று அமைச்சர் கூறினார்.
இந்த நிகழ்ச்சியை மாண்புமிகு பிரதமர் திரு நரேந்திர மோடி துவக்கி வைத்தது நமக்கு மிகுந்த கௌரவத்தை அளிக்கிறது என்று கூறிய திரு பிரதான், தன்னுடைய உரையில் பிரதமர் சுட்டிக்காட்டிய ஏழு முக்கிய உந்துசக்திகளுடன் கூடிய இந்தியாவின் புதிய எரிசக்தி வரைபடத்தை பற்றி குறிப்பிட்டார்.
சமீப காலங்களில் அடைந்துள்ள முன்னேற்றங்களுக்காக இந்திய எண்ணெய் மற்றும் எரிவாயுத் துறையை திரு பிரதான் பாராட்டினர். இத்துறை தற்போதைய சவாலான காலகட்டத்தில் சரியான நேரத்தில் விநியோகங்களை உறுதி செய்தது பாராட்டுக்குரியது என்றும் அவர் கூறினார்.
சர்வதேச எண்ணெய் மற்றும் எரிவாயு நிறுவனங்கள் இந்தியாவின் பல்முனை எரிசக்தி முன்னேற்றத் திட்டத்தில் பங்குதாரர்களாக இணைய வேண்டும் என்று அமைச்சர் கேட்டுக் கொண்டார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1668318
பிரதமர் அலுவலகம்
மலேசிய நாடாளுமன்ற உறுப்பினர் திரு.தத்துக் சேரி அன்வர் இப்ராஹிம் பிரதமர் திரு. நரேந்திர மோடியுடன் சந்திப்பு
மலேசிய நாடாளுமன்ற உறுப்பினர் மற்றும் பர்தி கெடிலன் ராக்யாத் கட்சித் தலைவர் திரு.தத்துக் சேரி அன்வர் இப்ராஹிம் பிரதமர் திரு. நரேந்திர மோடியை இன்று சந்தித்துப் பேசினார்.
இச்சந்திப்பில் திரு. இப்ராஹிமுடன் மலேசிய நாடாளுமன்றஉறுப்பினர்கள் திரு. கேசவன் சுப்பிரமணியன் மற்றும் திரு. சந்தாரா குமார் ராம நாயுடு ஆகியோரும் கலந்து கொண்டனர்.
சமீபத்திய தேர்தலில் பி.கே.ஆர். கட்சியின் தலைவராக திரு. இப்ராஹிம் தேர்வு செய்யப்பட்டதற்குப் பிரதமர் தனது வாழ்த்துக்களைத் தெரிவித்துக் கொண்டார். மே 2018-ல் மலேசியாவில் அவர்கள் சந்தித்த தருணத்தை பிரதமர் நினைவுக் கூர்ந்தார். மலேசிய பிரதமர் திரு.துன் டாக்டர் மஹத்திர் முகமத்துக்கு பிரதமர் மோடி தனது வாழ்த்துக்களைத் தெரிவித்துக் கொண்டார்.
இரு நாட்டு உறவு, மண்டல மற்றும் சர்வதேச விஷயங்கள் குறித்து இரு தலைவர்களும் கலந்துரையாடினர்.
பாதுகாப்பு அமைச்சகம்
உயிரியல் மற்றும் மருத்துவத்தில் உயரமான பகுதியில் கூட்டு ஆராய்ச்சிப் பணி மேற்கொள்ள இந்தியா மற்றும் கிர்கிஸ்தான் இடையே கூட்டு முயற்சி மேற்கொள்வதற்கான ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் உயிரியல் மற்றும் மருத்துவத்தில் உயரமான பகுதியில் கூட்டு ஆராய்ச்சிப் பணி மேற்கொள்ள இந்தியா மற்றும் கிர்கிஸ்தான் இடையே கூட்டு முயற்சி மேற்கொள்வதற்கான ஒப்பந்தத்திற்கு ஒப்புதல் அளிக்கப்பட்டது. இது அறிவியல் மற்றும் மருத்துவத்தில், குறிப்பாக உயரமான பகுதிகளில் உயிரியல் மற்றும் மருத்துவத்தில் பரஸ்பர உறவுகளை மேம்படுத்துவதையும், வலுப்படுத்துவதையும் நோக்கமாகக் கொண்டிருக்கும்.
இந்திய, கிர்கிஸ்தான் ராணுவத்தினர் / மக்கள் மத்தியில், உயர்ந்த மலைப் பகுதிகளில் ராணுவ வீரர்களின் உடல் மற்றும் மனநலம் சார்ந்த விஷயங்களைப் புரிந்து கொள்ளவும், யோகா, மூலிகைகள் மற்றும் ஊட்டச்சத்து மாற்று மருந்துகள் மூலம் அந்தப் பிரச்சினைகளைக் கட்டுப்படுத்துவது குறித்த புரிதல் ஏற்படுவதற்கு இந்த ஒப்பந்தம் வழிவகுக்கும்.
(Visitor Counter : 93
பிரதமர் அலுவலகம்
அமெரிக்க வெளியுறவுத் துறை அமைச்சர் மைக்கேல் பாம்பியோ பிரதமருடன் சந்திப்பு
அமெரிக்க வெளியுறவுத்துறை அமைச்சர் திரு. மைக்கேல் ஆர்.பாம்பியோ, இன்று காலை பிரதமர் திரு. நரேந்திர மோடியை சந்தித்துப் பேசினார்.
மீண்டும் பிரதமரானதை முன்னிட்டு அதிபர் டிரம்பின் வாழ்த்துகளை திரு. மோடியிடம் தெரிவித்த அமைச்சர் திரு.பாம்பியோ, தேர்தலில் பெற்ற வெற்றிக்கு தனது வாழ்த்துகளையும் பிரதமருக்குத் தெரிவித்துக் கொண்டார்.
அமைச்சரின் அன்பான வாழ்த்துக்கு நன்றி தெரிவித்த பிரதமர், அதிபர் டிரம்பின் நல்வாழ்த்துகளுக்கும் தனது நன்றியை அவரிடம் தெரிவிக்குமாறு கேட்டுக் கொண்டார்.
அமெரிக்காவுடனான உறவுக்கு, தான் அளிக்கும் முன்னுரிமையை உறுதிப்படுத்திய பிரதமர், தனது புதிய அரசு பொறுப்பேற்றுள்ள நிலையில், நம்பிக்கை மற்றும் இருதரப்பு நலனின் அடிப்படையில் வலுவான அடித்தளத்தை அமைக்க வேண்டும் என்ற தனது இலக்கை எடுத்துரைத்தார்.
இந்தியாவுடனான உறவை தொடர்ந்து வலுவாக்கி கொள்வதற்கும், இரு நாடுகளும் பகிர்ந்து கொள்ளும் கனவுகளையும், லட்சியங்களையும் நடைமுறைப்படுத்த இணைந்து செயல்படுவதிலும் அமெரிக்க அரசு ஆர்வம் காட்டி வருவதாக அமைச்சர் திரு. பாம்பியோ தெரிவித்தார்.
இரு நாட்டு உறவுகளின் முழு திறனைப் பயன்படுத்தி, வர்த்தகம் மற்றும் பொருளாதாரம், எரிசக்தி, பாதுகாப்பு, பயங்கரவாதத்தை எதிர்கொள்ளுதல் மற்றும் மக்கள் தொடர்பு ஆகியவற்றில் சாதனை படைக்க வேண்டும் என்ற தனது ஈடுபாட்டையும் பிரதமர் தெரிவித்துக் கொண்டார்.
வணிகம் மற்றும் தொழில்துறை அமைச்சகம்
ஒட்டுமொத்த விலைக் குறியீட்டு எண் அடிப்படையிலான பணவீக்க விகிதம், பிப்ரவரி 2023-இல் 3.85%ஆக பதிவு
2023 பிப்ரவரி மாதத்திற்கான அகில இந்திய மொத்த விற்பனை விலை குறியீட்டு எண் அடிப்படையில் வருடாந்திர பணவீக்க விகிதம்  3.85% அளவுக்கு பதிவானது. இது 2023 ஜனவரியில் 4.73%ஆக இருந்தது.
கச்சா எண்ணெய் மற்றும் இயற்கை எரிவாயு, உணவு மற்றும் உணவு அல்லாத பொருட்கள், தாதுக்கள், கணினி, மின்னணு மற்றும் ஒளியியல் சார்ந்த பொருட்கள், ரசாயனம் மற்றும் ரசாயனப் பொருட்கள், மின்சார சாதனங்கள் மற்றும் மோட்டார் வாகனங்கள் முதலியவற்றின் விலை குறைந்திருப்பதால், 2023 பிப்ரவரியில் பணவீக்க விகிதம் குறைந்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1906661
புவி அறிவியல் அமைச்சகம்
28 முதல் 31 மே 2020 வரை வடமேற்கு மற்றும் மத்திய இந்தியாவில் தொடர்மழைக்கான வாய்ப்பு
இந்திய வானிலைத் துறையின் தேசிய வானிலை முன்னறிவிப்பு மையம் கூறுவதாவது:
இடைநிலை வெப்ப வளிமண்டல அளவில் கிழக்கு ஆப்கானிஸ்தானிலும் அதையொட்டியுள்ள பாகிஸ்தானிலும் குறைந்த காற்றழுத்த தாழ்வு மண்டலம் காரணமாக சுழற்காற்று வீசுவதால் மேற்கத்திய வானிலையில் மாற்றம் ஏற்பட்டுள்ளது. வடகிழக்கு ராஜஸ்தானிலும், அண்டைப் பகுதிகளிலும் சுழற்காற்று வீசுகிறது. கீழ்நிலை வெப்ப வளி மண்டல அளவில் வடக்கு வெளிகளில் வடகிழக்கு அலைகள் வீசுகின்றன.
இதன் காரணமாக மேற்கு இமயமலைப் பகுதி ஜம்மு காஷ்மீர், லடாக், கில்ஜித், பால்டிஸ்தான், முசாஃபராபாத், இமாச்சலப் பிரதேசம், உத்தரகண்ட், அதையொட்டியுள்ள வடமேற்கு இந்திய சமவெளிகளில் 28 முதல் 31 மே 2020 வரை பரவலான மழை/ இடியுடன் கூடிய மழை பெய்யக்கூடும்.
இதே காலத்தில் மத்தியப் பிரதேசத்திலும் ஆங்காங்கே மழை/ இடியுடன் கூடிய மழை பெய்யக்கூடும்.
28 முதல் 31 மே 2020 வரை மேற்கு இமயமலைப் பகுதி, பஞ்சாப், அரியானா, சண்டிகர், தில்லி ஆகிய இடங்களில் ஆங்காங்கே மின்னலுடன் கூடிய/ இடி மின்னலுடன் கூடிய மழை ,ஆலங்கட்டி மழை பெய்யக்கூடும். மழையுடன் கூடிய காற்று / பலத்த காற்று வீசக்கூடும். 28 முதல் 30 மே 2020 வரையிலான காலத்தில் உத்தரப் பிரதேசத்திலும் ராஜஸ்தானிலும் புழுதிப்புயல் / இடியுடன் கூடிய புயல் மழையுடன் கூடிய காற்று வீசக்கூடும்.
மேலே குறிப்பிட்டுள்ள வானிலை காரணமாக வடமேற்கு மற்றும் மத்திய இந்தியாவில் சமவெளிகளில் காணப்படும் வெப்ப அலை மற்றும் கடும் வெப்ப அலை 29 மே 2020 முதல் குறையக்கூடும்
----
(Visitor Counter : 196
சுற்றுலா அமைச்சகம்
இந்தியாவில் சுற்றுலா மூலம் அந்நிய செலாவணி வருவாய் 2018 மார்ச் மாதம் நல்ல வளர்ச்சி  கண்டுள்ளது
இந்திய ரிசர்வ் வங்கியின் கட்டண நிலுவையில் பயணத் தலைப்பில் உள்ள பற்று தரவுகள் அடிப்படையில், சுற்றுலா மூலம் மாதாந்திர அந்நியச் செலாவணி வருவாயை ரூபாய் மற்றும் டாலர் அளவில் சுற்றுலா துறை அமைச்சகம் கணித்துள்ளது.
2018 மார்ச்சில் இந்தியாவில் சுற்றுலா மூலம் அந்நியச் செலாவணி வருவாய் கணிப்புகளின் சிறப்பம்சங்களுக்கு விஜயம் செய்யவும்: pib.gov.in:
பிரதமர் அலுவலகம்
உத்தராகண்டின் பவுரியில் நிகழ்ந்த பேருந்து விபத்தில் நேரிட்ட உயிரிழப்பிற்கு பிரதமர் இரங்கல்
உத்தராகண்டின் பவுரியில் நிகழ்ந்த பேருந்து விபத்தில் நேரிட்ட உயிரிழப்பிற்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார். விபத்தில் காயமடைந்தவர்கள் விரைவில் குணமடைய பிரதமர் விருப்பம் தெரிவித்துள்ளார்.
பிரதமர் அலுவலகம் வெளியிட்டுள்ள ட்விட்டர் பதிவில் தெரிவித்திருப்பதாவது:
“உத்தராகண்டின் பவுரியில் நிகழ்ந்த பேருந்து விபத்தில் நேரிட்ட உயிரிழப்பு மனதை உருக்குகிறது. இந்த கோரமான தருணத்தில் உயிரிழந்தோரின் குடும்பத்தினருக்கு இரங்கல்களைத் தெரிவித்துக் கொள்கிறேன். விபத்தில் காயமடைந்தவர்கள் விரைவில் குணமடைவார்கள் என்று நம்புகிறேன். மீட்பு பணிகள் நடைபெற்று வருகின்றன. பாதிக்கப்பட்டவர்களுக்குத் தேவையான அனைத்து உதவிகளும் வழங்கப்படும்: பிரதமர் மோடி”
•••••••••••••
(
உள்துறை அமைச்சகம்
ரத்து செய்யப்பட்டுள்ள தகவல் தொழில்நுட்ப சட்டம், 2000-ன் 66 ஏ பிரிவின் கீழ் வழக்குகளை பதிவு செய்ய வேண்டாம் என்று காவல் நிலையங்களுக்கு அறிவுறுத்துமாறு மாநிலங்கள் மற்றும் யூனியன் பிரதேசங்களை மத்திய உள்துறை அமைச்சகம் கேட்டுக் கொண்டுள்ளது
ரத்து செய்யப்பட்டுள்ள தகவல் தொழில்நுட்ப சட்டம், 2000-ன் 66 ஏ பிரிவின் கீழ் வழக்குகளை பதிவு செய்ய வேண்டாம் என்று தங்களது ஆளுகையில் உள்ள அனைத்து காவல் நிலையங்களுக்கும் அறிவுறுத்துமாறு மாநிலங்கள் மற்றும் யூனியன் பிரதேசங்களை மத்திய உள்துறை அமைச்சகம் கேட்டுக் கொண்டுள்ளது.
2015 மார்ச் 24 அன்று உச்ச நீதிமன்றம் வழங்கியுள்ள உத்தரவை பின்பற்றுமாறு சட்டத்தை செயல்படுத்தும் முகமைகளை அறிவுறுத்துமாறும் மாநிலங்கள் மற்றும் யூனியன் பிரதேசங்களை உள்துறை அமைச்சகம் கேட்டுக் கொண்டுள்ளது. தகவல் தொழில்நுட்ப சட்டம், 2000-ன் 66 ஏ பிரிவின் கீழ் வழக்குகள் ஏதேனும் பதிவு செய்யப்பட்டிருந்தால், அவற்றை உடனடியாக ரத்து செய்யுமாறும் மாநிலங்கள் மற்றும் யூனியன் பிரதேசங்களை உள்துறை அமைச்சகம் கேட்டுக் கொண்டுள்ளது.
ஷ்ரேயா சிங்கல் மற்றும் இந்திய அரசுக்கு இடையேயான வழக்கில் 2015 மார்ச் 24 அன்று உச்ச நீதிமன்றம் வழங்கியுள்ள உத்தரவில், தகவல் தொழில்நுட்ப சட்டம், 2000-ன் 66 ஏ பிரிவை ரத்து செய்துள்ளது. இதன் மூலம் உத்தரவு வழங்கப்பட்ட தேதியிலிருந்து இச்சட்டப்பிரிவு செல்லாததாகி உள்ளது. எனவே, 2015 மார்ச் 24 முதல் இந்த பிரிவின் கீழ் நடவடிக்கை எடுக்க முடியாது.
உள்துறை அமைச்சகம்
போடோ நில பிராந்திய பகுதி ஒப்பந்தத்தின் முதலாம் ஆண்டு விழாவில் உள்துறை அமைச்சர் திரு அமித் ஷா பங்கேற்பு
வரலாற்றுச் சிறப்புமிக்க போடோநில பிராந்திய பகுதி ஒப்பந்தத்தின் முதலாம் ஆண்டைக் குறிக்கும் வகையில் அசாமின் கோக்ரஜாரில் இன்று நடைபெற்ற சிறப்பு நிகழ்ச்சியில் மத்திய உள்துறை அமைச்சர் திரு அமித் ஷா கலந்து கொண்டார். அசாம் முதல்வர் திரு சர்பானந்தா சோனோவால், மாநில அமைச்சர்கள் உள்ளிட்டோர் இந்த நிகழ்ச்சியில் கலந்து கொண்டனர்.
நிகழ்ச்சியில் பேசிய அமைச்சர் திரு அமித் ஷா, பிரதமர் திரு நரேந்திர மோடியின் தலைமையின் கீழ் கையெழுத்திடப்பட்ட போடோநில பிராந்திய பகுதி அமைதி ஒப்பந்தத்தின் வாயிலாக வட கிழக்கு மாகாணங்களில் அமைதியற்ற சூழல் உருவாகும்போது அனைத்து பிரிவு மக்களுடனும் பேச்சுவார்த்தை மேற்கொண்டு அமைதி நிலைநாட்டப்படுவதாககூறினார். பல ஆண்டுகளாக போடோ பகுதியில் நிலவிவந்த பிரச்சினைகளால் 5000-க்கும் அதிகமானோர் உயிரிழந்த நிலையில் திரு மோடியின் முயற்சியாலும், வழிகாட்டுதலாலும் பிரச்சினைகளுக்குத் தீர்வு ஏற்பட்டு, இந்தப் பகுதி வளர்ச்சியை நோக்கி சென்று கொண்டிருப்பதாக அவர் தெரிவித்தார்.
‘அனைவரும் இணைவோம், அனைவரும் உயர்வோம், அனைவரும் வளர்ச்சி அடைவோம்' என்ற தாரக மந்திரத்தின் மூலம் இந்தியா தற்சார்பு அடையவும், போடோ பகுதியின் கலாச்சாரத்தைப் பாதுகாத்து அதனை மேம்படுத்தும் பாதையில் பயணிக்க முடியும் என்றும் பிரதமர் நம்பிக்கை கொண்டிருப்பதாக திரு அமித் ஷா தெரிவித்தார். முறையான வளர்ச்சியின் வாயிலாக அசாமில் சுற்றுலா வரத்து அதிகரிக்கும் என்றும், மாநிலத்தின் வளர்ச்சியுடன் ஒட்டுமொத்த வடகிழக்கு பகுதியும் வளர்ச்சி அடையும் என்றும் அவர் குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1691913
பிரதமர் அலுவலகம்
பிரதமர் மற்றும் எகிப்து அதிபர் இடையிலான தொலைபேசி உரையாடல்
பிரதமர் திரு. நரேந்திர மோடி , எகிப்து அதிபர் திரு. அப்தெல் பட்டாஹ் எல்-சிசியுடன் தொலைபேசி மூலம் உரையாடினார்.
இரு தலைவர்களும், கொவிட்-19 பெருந்தொற்றின் தாக்கத்தால் உலகம் முழுவதும் ஏற்பட்டுள்ள நிலைமை குறித்து விவாதித்ததுடன், தங்கள் நாடுகளில் மக்களைப் பாதுகாக்க அரசுகள் மேற்கொண்ட நடவடிக்கைகள் பற்றிய தகவல்களைப் பகிர்ந்து கொண்டனர். இரு நாடுகளிலும் மேற்கொள்ளப்பட்ட சிறந்த நடைமுறைகளை பரஸ்பரம் கற்றுக்கொள்ளவும், தங்கள் நாடுகளின் அனுபவங்களைத் தொடர்ந்து பகிர்ந்து கொள்வதன் மூலம் பயன்பெறவும் இரு தலைவர்களும் ஒப்புக்கொண்டனர்.
இந்த நெருக்கடியான காலகட்டத்தில், மருந்துப் பொருள்கள் விநியோகத்தை உறுதி செய்ய இயன்ற அனைத்து ஒத்துழைப்பையும் இந்தியா எகிப்துக்கு அளிக்கும் என்று பிரதமர் உறுதியளித்தார்.
இரு நாடுகளின் குழுக்கள் நெருங்கிய ஒத்துழைப்பைப் பராமரித்து, பரஸ்பர அனுபவங்களைப் பரிமாறிக்கொள்ள தொடர்ந்து தொடர்பில் இருக்க வேண்டும் என்பதை இரு தலைவர்களும் ஒப்புக்கொண்டனர்.
PIB Headquarters
இந்தியன் ஓவர்சீஸ் வங்கியின் முதன்மை நிதித்துறை அதிகாரி நியமனம்
இந்தியன் ஓவர்சீஸ் வங்கியின் புதிய முதன்மை நிதித்துறை அதிகாரியாக திரு.புவன் சந்திரா நியமிக்கப்பட்டுள்ளார். இந்தப் பொறுப்பை வரும் 01.12.2019 முதல் அவர் ஏற்றுக் கொள்வார். இவர் இதுவரை இவ்வங்கியின் பொது மேலாளராக பணியாற்றியதுடன் வரவு-செலவு மேலாண்மைத் துறையையும் கவனித்து வந்தார்.
இதுவரை இந்தியன் ஓவர்சீஸ் வங்கியின் பொது மேலாளராகவும், வரவு-செலவு மேலாண்மைத் துறை பொறுப்பாளராகவும் மற்றும் முதன்மை நிதித்துறை அதிகாரியாகவும் இருந்த திரு.ராதா வெங்கடகிருஷ்ணன் 30.11.2019 முதல் ஓய்வு பெறுவதையொட்டி புதிய முதன்மை நிதித்துறை அதிகாரி நியமிக்கப்பட்டுள்ளார்.
இந்தியன் ஓவர்சீஸ் வங்கியின் புதிய முதன்மை நிதித்துறை அதிகாரியாக பொறுப்பேற்க இருக்கும் திரு.புவன் சந்திரா, ஜி.பி.பந்த் வேளாண் மற்றும் தொழில்நுட்ப பல்கலைக்கழகத்தில் வேளாண்மையில் இளநிலைப் பட்டமும் மற்றும் விரிவாக்கம் தொலை தொடர்புத்துறையில் பட்ட மேற்படிப்பும் பயின்றவர் என்று இவ்வங்கியின் செய்திக் குறிப்பில் தெரிவிக்கப்பட்டுள்ளது
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஓய்வூதியதாரர்கள் மற்றும் பணி ஓய்வு பெற்ற மூத்த குடிமக்களுக்கு பயனளிக்கும் வகையிலான ஒற்றைச்சாளர இணையதளம் அமைக்கப்படுவதாக மத்திய அமைச்சர் டாக்டர் ஜிதேந்திர சிங் அறிவிப்பு
ஓய்வூதியதாரர்கள் மற்றும் பணி ஓய்வு பெற்ற மூத்த குடிமக்களுக்கு பயனளிக்கும் வகையிலான ஒற்றைச்சாளர இணையதளம் அமைக்கப்பட்டுள்ளதாக மத்திய அறிவியல் மற்றும் தொழில்நுட்பம் , புவி அறிவியல், பிரதமர் அலுவலகம், பணியாளர், பொது மக்கள் குறைதீர்வு, ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் இன்று அறிவித்துள்ளார். இந்த இணைய தளம் நாடு முழுவதும் உள்ள ஓய்வூதியதாரர்கள் மற்றும் அவர்களது சங்கங்களுடன் தொடர்புகொள்வதுடன், அவர்களது கருத்துக்கள், ஆலோசனைகள், குறைகளை அவ்வப்போது கேட்டறிந்து அவற்றுக்கு உரிய தீர்வு காண வகை செய்யும் என்று அவர் தெரிவித்தார்.
பென்ஷன் விதிமுறைகள் குறித்து ஆய்வு செய்வதற்கான தன்னார்வ முகமைகளின் 32-வது நிலைக்குழு கூட்டத்தில் உரையாற்றிய டாக்டர் ஜிதேந்திர சிங், பிரதமர் நரேந்திர மோடியின் தலைமையின் கீழ், 2014-ம் ஆண்டு முதல், ஓய்வூதிய விதிமுறைகளில் பல்வேறு புரட்சிகரமான மாற்றங்கள் கொண்டு வரப்பட்டுள்ளதாக தெரிவித்தார்.
ஓய்வூதியதாரர்கள் குறைகளை தெரிவித்து அதற்கு தீர்வுகாண பல்வேறு அதிகாரிகளை அணுக வேண்டிய அவசியம் இல்லாமல், அவர்களுக்கு பயனளிக்கும் வகையில் இந்த ஒற்றைச்சாளர இணையதளம் ஏற்படுத்தப்பட்டுள்ளதாக டாக்டர் ஜிதேந்திர சிங் கூறினார். அனைத்து அமைச்சகங்களும் இந்த தளத்துடன் இணைத்துக் கொண்டு செயல்பட வேண்டும் என அவர் கேட்டுக் கொண்டார்.
ஓய்வூதியதாரர்கள் தங்களது சங்கங்கள் மூலம் சம்பந்தப்பட்ட அமைச்சகங்களை தொடர்பு கொள்வதற்கு தன்னார்வ முகமைகளின் நிலைக்குழு கூட்டம் பயனுள்ளதாக அமைந்தது. தமிழ்நாடு, கர்நாடகா, சண்டிகர், ஜெய்ப்பூர், ஜம்மு மற்றும் இதரப்பகுதிகளைச் சேர்ந்த ஓய்வூதியதாரர்கள் சங்கத்தினர் இந்தக் கூட்டத்தில் கலந்து கொண்டனர்.
இன்றைய கூட்டத்தில் மத்திய அரசு சுகாதார திட்ட நலவாழ்வு மையங்களில் மருத்துவர்கள் பற்றாக்குறை, ஓய்வூதியதாரர்களுக்கு மருத்துவ பரிசோதனைகள் உள்ளிட்ட பல்வேறு விஷயங்கள் குறித்து விவாதிக்கப்பட்டது.
வீடு தேடி டிஜிட்டல் ஆயுள் சான்றிதழ் வழங்கும் திட்டம் 2020 நவம்பர் மாதம் தொடங்கப்பட்டதில் இருந்து இந்தியா அஞ்சலக வங்கிகள் மூலம் 3,08,625 ஆயுள் சான்றிதழ்கள் பெறப்பட்டுள்ளதாக அமைச்சர் கூறினார். ஓய்வூதியதாரர்களின் வசதிக்காக 2014-ம் ஆண்டு நவம்பர் மாதம் ஆன்லைன் மூலம் ஆயுள் சான்றிதழ் அளிக்கும் திட்டத்தை பிரதமர் தொடங்கிவைத்தார்.
இதுவரை ஆறு ஓய்வூதியதாரர்கள் குறைதீர்க்கும் முகாம்கள் நடைப்பெற்றுள்ளன. அடுத்த குறைதீர்க்கும் முகாம் 5.5.2022 அன்று நடைபெறவுள்ளது.
மேலும் கூடுதல் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1816031
விவசாயத்துறை அமைச்சகம்
இயற்கை வேளாண்மையை ஊக்குவிப்பதற்கான இரண்டு நாள் கருத்தரங்கை நிதி ஆயோக் நடத்துகிறது
விவசாயிகளின் நலன், நுகர்வோர் சுகாதாரம், உணவுப் பாதுகாப்பு மற்றும் ஊட்டச்சத்து ஆகியவற்றுக்கான உந்துதலை அளிப்பதற்காக, இயற்கை விவசாயத்தின் பல சமூக பொருளாதார மற்றும் சுற்றுச்சூழல் நன்மைகளை மேம்படுத்தும் நோக்கத்துடன், நிதி ஆயோக், இரண்டு நாள்  தேசிய அளவிலான ஆலோசனை கருந்தரங்கை, தொடர்புடைய பங்குதாரர்களுடன் இணைந்து ஏற்பாடு செய்திருந்தது.
மாநாட்டில் உரையாற்றிய மத்திய வேளாண் மற்றும் விவசாயிகள் நலத்துறை அமைச்சர் திரு நரேந்திர சிங் தோமர், பல நூற்றாண்டுகளாக இந்தியாவில் இயற்கை வேளாண்மை நடைமுறையில் உள்ளது என்பதை வலியுறுத்தினார், மேலும், நாடு முழுவதும் இயற்கை வேளாண்மையை செயல்படுத்துவதற்கு நிதி ஆயோக் மேற்கொண்ட முயற்சிகளைப் பாராட்டினார். இயற்கை விவசாய நடைமுறைகளை மேம்படுத்துவதற்காக மத்திய வேளாண் அமைச்சகம் ஒரு பட்ஜெட்டை ஒதுக்கியுள்ளது என்று அவர் குறிப்பிட்டார். ஆந்திரா, கேரளா மற்றும் சத்தீஸ்கர் ஆகியவற்றின் இயற்கை வேளாண்மை தொடர்பான திட்டங்களும் பரிசீலிக்கப்பட்டு அவை செயல்படுத்த ஒப்புதல் அளிக்கப்பட்டுள்ளன.
பாதுகாப்பு அமைச்சகம்
கொவிட் நிவாரண உதவிப் பொருட்களுடன் இந்தோனேசியா சென்றடைந்தது ஐஎன்எஸ் ஐராவத் கப்பல்
இந்திய கடற்படைக்கு சொந்தமான ஐராவத் கப்பல், கொவிட்-19 நிவாரண உதவிகளுடன் இந்தோனேசியாவின் ஜகார்தா துறைமுகத்தை இன்று  சென்றடைந்தது. பெருந்தொற்றுக்கு எதிரான போராட்டத்தில் இந்தோனேசியாவிற்கு ஆதரவளிப்பதற்காக 5 கிரையோஜனிக் கொள்கலன்களில் 100 மெட்ரிக் டன் திரவ பிராணவாயு மற்றும் 300 செறிவூட்டிகளை இந்தக் கப்பல் கொண்டு சென்றுள்ளது.
நீரிலும் நிலத்திலும் இயங்கும் தன்மையுடைய ஐஎன்எஸ் ஐராவத் கப்பல், பல்வேறு டாங்கிகளையும், தரையிலும் தண்ணீரிலும் பயணிக்கும் வாகனங்கள் மற்றும் இதர ராணுவ சரக்குகளையும் ஏற்றிச் செல்லும் திறன் கொண்டது. மனிதாபிமான அடிப்படையில் ஆதரவு வழங்கும் நடவடிக்கைகளிலும், இந்தியப் பெருங்கடல் பகுதிகளில் பல்வேறு நிவாரண உதவிகளை அளிக்கும் பணிகளிலும் இந்தக் கப்பல் ஈடுபடுத்தப்பட்டு வருகிறது.
இந்தியாவும், இந்தோனேசியாவும் கலாச்சார மற்றும் வர்த்தக ரீதியில் நெருக்கமாக உள்ளன. பாதுகாப்பான இந்திய- பசிபிக் கடல் பகுதியை உருவாக்குவதற்கு இரண்டு நாடுகளும் இணைந்து பணியாற்றி வருகின்றன. இரண்டு நாடுகளின் கடற்படைகளும் இருதரப்பு பயிற்சி மற்றும் ஒருங்கிணைப்பு ரோந்து நடவடிக்கைகளின் வாயிலாக தொடர்ச்சியான கூட்டு பயிற்சிகளை மேற்கொண்டு வருகின்றன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1738482
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 186.72 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 11,860 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 186.72 கோடிக்கும் அதிகமான  டோஸ்கள் செலுத்தப்பட்டுள்ளன. 2,27,79,246 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.47 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது. முதல் நாளில் 1,85,860 பேர் முன்னெச்சரிக்கை தவணை தடுப்பூசியை செலுத்திக் கொண்டனர்.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.03% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.76 சதவீதமாக உள்ளது. கடந்த 24 மணி நேரத்தில் 928 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,11,701.
இந்தியாவில் கடந்த 24 மணி நேரத்தில் 1,247 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,01,909 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 83.25 கோடி . வாராந்திரத் தொற்று 0.34 சதவீதமாக உள்ளது. தினசரித் தொற்று விகிதம் 0.31 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1817923